Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 102/08)

Šī publikācija dod tiesības trīs mēnešu laikā no šīs publikācijas dienas izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“TUZSÉRI ALMA”

ES Nr.: PDO-HU-02483 – 20.9.2018.

ACVN (X) AĢIN ( )

1. Nosaukums vai nosaukumi

“Tuzséri alma”

2. Pieteikuma iesniedzēja valsts vai valstis

Ungārija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Aizsargāto cilmes vietas nosaukumu (ACVN) “Tuzséri alma” drīkst izmantot, lai apzīmētu Malus domestica sugas ‘Gala’, ‘Jonagold’, ‘Red Delicious’, ‘Golden Delicious’, ‘Mutsu’, ‘Idared’, ‘Jonathan’ un ‘Granny Smith’ šķirnes ābolus, kas paredzēti patēriņam svaigā veidā.

Fizikālās īpašības

Katras noteiktajā ģeogrāfiskajā apgabalā audzētās šķirnes āboliem raksturīgs mīkstuma blīvums (vismaz 6 kg/cm2), kas ir lielāks par vidējo blīvumu, tātad augļiem ir kraukšķīgs mīkstums, ilgs glabāšanas laiks un cukuru saturs (vismaz 10° pēc Briksa), kas pārsniedz vidējo rādītāju.

Tikai sarkanajām ābolu šķirnēm (‘Gala’, ‘Jonagold’, ‘Red Delicious’, ‘Idared’, ‘Jonathan’) raksturīgais sarkanais krāsojums klāj lielāku daļu ābola virsmas (vismaz 40 %), turklāt miza ir intensīvi sarkanā krāsā.

Nākamajā tabulā apkopotas fizikālās un organoleptiskās īpašības, kas dažādajām šķirnēm piemīt laikā, kad ābolus ievieto glabāšanas telpās.

Šķirne: mīkstuma blīvums (minimālais, kg/cm2); cukuru saturs (minimālais, izteikts Briksa grādos); krāsojuma klātā virsmas daļa (vismaz %)

‘Gala’: 7; 11; 40 ‘Jonagold’; 6; 12; 40 ‘Red Delicious’: 7; 11; 50 ‘Golden delicious’: 6,5; 12; neattiecas ‘Mutsu’: 7; 11; neattiecas ‘Idared’: 6; 11; 40 ‘Jonathan’: 6,5; 12; 40 ‘Granny Smith’: 7; 10; neattiecas

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—-

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ābolus “Tuzséri alma” drīkst audzēt un novākt tikai 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz katra tirgū laistā produkta – vai nu uz katra ābola, vai uz noslēgtām iepakojuma vienībām – jābūt norādītam zemāk redzamajam logotipam.

Ja marķē atsevišķus ābolus, jābūt marķētiem vismaz 70 % ābolu.

Logotipā zem puslokā izvietotā uzraksta “Tuzséri alma” kreisajā pusē atrodas vesels sarkans ābols ar zaļu lapu, kas pavērsta pret otru ābolu, kurš pārgriezts uz pusēm un kuram ir dzeltenīgs mīkstums, zaļa miza un viena sēkliņa katrā baltās sēklotnes pusē.

4. Ģeogrāfiskā apgabala īsa definīcija

Sabolčas-Satmāras-Beregas (Szabolcs-Szatmár-Bereg) meģē ietilpstošā Rētkezas (Rétköz) reģiona Tužēres (Tuzsér) ciemata administratīvās robežas.

5. Saikne ar ģeogrāfisko apgabalu

Ābolu “Tuzséri alma” kvalitāte veidojas, tikai pateicoties dabas faktoriem un cilvēkfaktoriem, kas saistīti ar noteikto ģeogrāfisko apgabalu.

Dabas faktori

Tužēres ciemats atrodas pie Tisas upes 100–113 metru augstumā virs jūras līmeņa. Ziemeļos to norobežo Zemplēnu (Zemplén) kalni, bet ziemeļaustrumos – Austrumkarpatu ārējais masīvs. Vēl viena svarīga dabas iezīme ir tā, ka apgabals atrodas Tisas upes ielokā, kas pazīstams ar nosaukumu “Tisas elkonis”.

Tajā valda mēreni silts un sauss klimats, veģetācijas periodā tajā ir liels saules spīdēšanas stundu skaits. Diennakts temperatūras svārstības ir lielas.

Pirms Tisas upes regulēšanas ražošanas apgabals bija daļa no upes palienes. Tāpēc tajā ir aluviāla augsne, kas bagāta ar humusu un fosforu.

Tā kā Tisas ielokā upe atrodas ļoti tuvu, ūdens dabiskās iztvaikošanas dēļ ražošanas apgabalā ir augsts gaisa mitrums.

Produkta specifika

Laikā, kad ābolus “Tuzséri alma” ievieto glabāšanas telpās, tiem ir augsts cukuru saturs (vismaz 10° pēc Briksa) un lielāks mīkstuma blīvums (vismaz 6 kg/cm2) nekā citiem āboliem. Tāpēc āboli “Tuzséri alma” glabājas labāk nekā citi āboli un glabāšanas laikā saglabā savu garšu un smaržu. Sarkano šķirņu ābolu krāsojums klāj lielāku daļu virsmas (vismaz 40 %), un sarkanā krāsa ir intensīvāka un spilgtāka nekā citur audzētiem āboliem.

Cēloniskā saikne starp ģeogrāfisko apgabalu un produkta īpašībām (cēloniskā saikne starp ģeogrāfisko apgabalu un īpašo produkta kvalitāti)

Kalnu grēdas, kas ieskauj apgabalu no ziemeļiem un austrumiem, pasargā ābeles ziedēšanas un augļu attīstības laikā.

Pateicoties labam fosfora nodrošinājumam un mēslošanā izmantotajiem līdzekļiem ar zemu slāpekļa saturu, augļu mīkstums ir blīvāks par vidējo.

“Tuzséri alma” ražošanas apgabalā vērojams lēnāks ābolu nogatavošanās temps, ko nepārprotami ietekmē ģeogrāfiskā atrašanās vieta. Aluviālā augsne un augstais mitruma saturs palēnina cukuru veidošanos. Tāpēc nogatavošanās nenotiek strauji.

Lielais saules spīdēšanas stundu skaits, lielās diennakts temperatūras svārstības karsto dienu un vēso nakšu dēļ un koku vainagu apgriešana ir faktori, kuru dēļ ābolos veidojas augsts cukuru saturs. Pateicoties aluviālajai augsnei un bagātīgajam ūdens daudzumam, augļi ir sulīgi un cukuru klātiene tajos ir mazāk izteikta, tāpēc garša ir līdzsvaroti skābena.

Upes ūdens dabiskā iztvaikošana Tisas ielokā nodrošina lielāku gaisa mitrumu ražošanas apgabalā. Upes tuvuma dēļ rīta rasa ir ievērojami lielāka. Pateicoties lielajam gaisa mitrumam, rasas lāsēm, kas nakts laikā veidojas uz augļu virsmas, lielajām diennakts temperatūras svārstībām, lielajam saules spīdēšanas stundu skaitam veģetācijas periodā un koku vainagu apgriešanai, veidojas intensīvs krāsojums, jo šie dabas faktori veicina augstu antocianīna saturu mizā, un tas ābolu sarkano toni padara spilgtāku.

Apraksts par cilvēkfaktoriem, kas ir konkrētajai ģeogrāfiskajai videi relevanti un veicina specifisko produkta īpašību veidošanos

Tālāk aprakstītās cilvēku prasmes veicina ābolu “Tuzséri alma” īpašības.

Ābolu “Tuzséri alma” audzēšana notiek cilvēkvidē un profesionālajā vidē, kas sākusi veidoties pirms 300 gadiem un sekmīgi izmanto uzkrāto pieredzi, kura nodota no paaudzes paaudzē. Ābeles audzē rindās, starp kurām aug zāle, kas veicina labāku augsnes ūdensietilpību, atšķirībā no regulāri uzirdinātām rindstarpām, kādas raksturīgas citiem apgabaliem. Ar apgabalā izmantoto “Sándor Nagy” vainagu apgriešanas paņēmienu tiek veidota vējaināka un skrajāka lapotnes struktūra, kas palīdz saules stariem vieglāk piekļūt kokā augošajiem augļiem. Izmantotie mēslošanas līdzekļi satur maz slāpekļa. Prasmīga audzēšana nozīmē, ka lauksaimnieki aktīvi iesaistās ražošanas procesā no pirmā līdz pēdējam posmam. Ražas novākšanu, priekšatlasi un šķirošanu veic ar rokām, pārliecinoties, ka tiek novākti tikai gatavi augļi, tātad cilvēku pieredzei un zinātībai ražas novākšanā ir izšķiroša nozīme. Arī augļu novācēju un šķirotāju zināšanas ir nodotas no paaudzes paaudzē. Šāndora Naģa dārzkopju klubs (Nagy Sándor Kertbarát Klub Egyesület) Tužēres ciematā ir svarīga profesionāla organizācija, kas uzkrāj zinātību un veicina apgabala ābolu audzētāju pilnveidošanos.

Atsauce uz produkta specifikācijas publikāciju

(šīs regulas 6. panta 1. punkta otrā daļa)

https://gi.kormany.hu/foldrajzi-arujelzok

(1) OV L 343, 14.12.2012., 1. lpp.